
Elämälle 



MITEN RUNOTTULEVAT 



Ne tulevat koulusta kokemuksen, 

kai omasta tunnosta oikeuden 

tai joskus kohdusta kaipauksen 

ne tulevat - tahdon tai en. 

Ne tulevat turpeesta tuoksuvan maan 

ja murtaen patonsa paineellaan 

ne tulevat, tulevat vaan. 

Ne tulevat, kun ovat tullakseen 

- ja silloin, silloin sen teen, 

kastan kynäni musteeseen. 



TIMANTTEJA 



Oi, onko ihminen itkemään luotu, 
etteikö onnekas olio hän saa. 
Onko vain kyynele silmäänsä suotu 
seuraamaan varjona vaeltajaa. 

Vesissä syvissä, paineinen alla 
timantit parhaimmat kypsyneet on. 
Paljon on painetta sinunkin rinta 
kantanut kuohuissa kohtalon. 

Uskonpa sinunkin sielussa siellä 
paineinen painama timantti lie. 
Kauniiksi, kirkkaaksi hioo sen vielä 
tuskalta tuntuva elämän tie. 



ETSIN, ETSIN 



Kaivan multaa, 
löydän kultaa. 

- Ohitan. 

Kaipaan yhä kadonneita 
oman onnen sirpaleita. 



MYLLYN KIVIÄ 



Aikoinaan on joku kirjoittanut: 
Kuka viettelee yhdenkään näistä pienistä 
hänen olisi parempi, että myllynkivi 
ripustettaisiin hänen kaulaansa. 

Nykyisin kukaan ei puhu, ei kirjoita noin. 
Siksikö, että mistään ei enää 
riittäisi niitä myllynkiviä? 



RISTIN ALLA 



Vain tuhkaa se on 
mitä siellä on; 
kukkaiskummussa 
ristin alla — 
ja olla saa. 

Vain ristin alla, 
itse jo vaikenemalla 
suurimman totuuden 
sanoman kuulla saa. 

Vain ristin alla 
aikaa on kuunnella 
- kiire jo katoaa - 
mitä on Hänellä, 
Hänellä korkeimmalla 
sanottavaa: 

Käy vastaan Vapahtajaa! 



KATSO ITÄÄN 



Katso itään, 
vaikk 'et ennen nähnyt 
siellä hyvää mitään. 
Katso itään, sieltä se tulee 
se sama entinen hyvä 
valo auringon lisääntyvä. 



ANOKAA - PYYTÄKÄÄ 



Rahaa ja rikkautta 
pyytäkö älkää, 
anokaa, pyytäkää 
työtä ja nälkää. 
Nälkä ja työ 
- armoa Herran. 
"Otsasi hiessä" 
käski Hän kerran. 



MIKSI MINULLE 



Miksi lie juuri minulle 
Pohjolan polo pojalle 
annettu asuttavaksi 
paras paikka Pohjolassa 
suloisessa Suomessamme 
kaunihissa Karjalassa? 

Siksikö lie juuri minulle 
annettu tämä asua 
tunnoin työtä tehdäkseni 
onnellinen ollakseni. 



KEVÄÄN IHME 



Jälkeen talven poikkeavan 
ihmeen lauhan, oikukkaan, 
näen silmun aukeavan, 
KEVÄÄN IHMEEN nähdä saan. 

Kevätaamun ihanuutta 
yhtään ansainnut en ois, 
aamun ainutkertaisuutta 
en ainuttakaan antaisi pois. 

Helluntaita heleätä 
vaikka vasta varrotaan, 
unhoita en aikaa tätä 
Vapun aikaa varsinkaan. 

Kuiskeen kuulen pääskysenkin, 
tuon kesän aidon airueen, 
kummissani kuuntelenkin 
käenkin jo kukkuneen. 

Vielä peipon perään juoksin, 
sekin virttään visersi, 
säkeen yhden ymmärsinkö: 
'Tuossa koivussa on kotini." 



MUKSUT MUMMOLASSA 



Hei, tuossa he tulla huristavat 
unityynyineen, kukkasten kanssa. 
On kiire, aikataulut puristavat, 
on meno kiirettä myös "Venlallansa' 9 

Oli, olihan mummukin olevinaan 
kaikkitietävä, kaikkiviisas. 
Silti Otolta kertaan useampaan 
mummullekin neuvoja piisas. 

Mummun ruuat (ja paistetut lettuset) 
varmaankin jo valmiina vuottaa. 
Makunautinto toive ois toivoton 
"Ellei mummuunkaan enää vois luottaa: 

Oli onnea, iloa tulvillaan tuo 
koko mummolan tupa ja tienoo. 
Venla "suusta suuhun" kiitteli: 
"Koiran olokin täällä on hienoo." 

Taas kyytiin - loma on lopussaan, 
auto takaisin maantielle mataa. 
Työt jo huomenna täydessä hopussaan, 
kai se huomenna vettä jo sataa. 

Vielä vilkkuvat kaikkien kätöset 
auton kääntyvän akkunan takaa. 
Tänne jäimme vanhukset vähäpätöiset: 
"Luoja siunatkoon nuortemme rataa." 



TEINI-IÄSSÄ 



Jaksatko kuulla, kun sulle haastan, 
harjaan samalla tukkaani, raastan. 
On vähän kiire matikan tenttiin ja 
en saanut rahaa permanenttiin. 
Äidillä ei oo ja isä ei anna, 
kai se on parempi kaljaan panna. 
Kampaan tällai rullille tukan, 
kynsilakkaa silmille sukan. 
Annapa vielä se viimeinen pinni 
ja katsohan tuota — voi mikä finni! 
Peiliin kun katson: Näenkö naisen? 
En — vaan yhteiskoululaisen. 



ELÄMÄLLE 



Älä sano minua ystäväksesi, elämä, 
koska nykäisit minut juurineen maasta, 
johon olin niin juurtunut 
Asetit minut valeistutukseen 
siihen paikkaan, jossa sanomalehti 
putoaa postiluukusta ennen aamukahvia, 
missä kolmesataa perhettä 
ennen minua asuntojonossa. 

Viimeiset kaksitoista päivää rahatta, 
juuri ennen tiliä ne vaikeimmat päivät 
Eikä maito maistu lehmälle, koska se on 
irrotettu lehmästä kolme päivää sitten 
(ylihuomenna viimeinen myyntipäivä). 
Älä sano minua ystäväksesi, elämä, 
vaan arvaa, 

irrotitko samalla minun sieluni. 



VARO, VARO VARPUSENI! 



Varo, varo varpuseni, ettet tuuleen luota, 
ehkä hetken, ehkä kaksi riittää tuulta tuota. 

Varo, varo varpuseni, varo tuulen tupaa, 
varmimminhan pitää aina, hitaimmin ken lupaa. 

Varo ensin keväällä ja vielä pitkin kesää, 
ettei paha pohjatuuli pudota puusta pesää. 

Varo, varo varpuseni, ettet häkkiin lennä, 
pihallekaan pienoiselle ulos et voisi mennä. 

Varo, ettei kollikissa kolkatakseen saisi, 
rinnallansa riiputtaen kurkkusi kuristaisi. 

Varo vielä viimeiseksi, varo verkon paulaa, 
siinä kaula kireällä ethän voisi laulaa! 



JOS OIS ITSELTÄ JOTAKIN 



Sitä jos itseltä jotain ois leipänsä eteen 
vaikka omista jauhoista 

ja puhtaaseen, eikä tuohon kaupungin veteen. 

Peltopaketit, kesannot — muuta en enää muista — 
vaikka vaarihan aikanaan kasvatti ohraa ja ruista. 
Jonakin suvena satoa sai 
silloin kun halla ei vieraillut halmeella, kai. 

Ja mummilla oli sellainen sarvekasjoka ammui, 
sen mesimaidolla katosi lapselta nälkä 
ja janokin sammui. 

Vielä jos mummini lehmän nähdä saisin, taas 
silittäisin sitä niin myötäiseen karvaan. 
Ja arvatkaas vielä, vaan kun ette arvaa. 

Tietokoneeni sarville sen asentaa voisin, 

nyt melkein kuin Luoja minä operaattori öisin 

ja ''tuotantosuuntasi" kokonaan uusiksi loisin. 

Pois mesimaitotuottosi, pois sen ohjelmoisin. 
Ja heti nyt, tästä alkaen, muista, muistakin että 
tästä alkaen tuotat vain PUHDASTA VETTÄ! 



HYVÄ ON OLLA 



Mulla se on mualimassa 
hirveen hyvä olla. 
Ei oo tilit miinuksella 
niin ku ov valtiolla. 

Mulla ei oo mualimassa 
minkäällaesta hättee. 
Eukko leipoo leivän sekä 
antaa kakun kättee. 

Vielä saanan lämmittää 
ja peseksii mun selän, 
paijat, pöksyt silittää, 
jos immeisiksi elän. 

Mulla ei oo köyhyyteenkään 
ossoo eikä arpoo. 
Toiset vaikka töissä käävät, 
köyhyyvessään tarpoo. 

Toimeentullaksein vuan naatin 
issoo eläkettä Kelan. 
Rahat kiertyy rahan luo 
ja velat viereev velan. 



PIENI KENGÄNKULUTTAJA 



Alkuun aivan avojaloin 
pienet taipaleeni aloin. 
Talveksi sain tossut jostain 
mustan pörssin kautta ostain. 

Varpaat saappaista variksen 
suoraan sotasaappaisihin. 
Seitsentoistavuotiaana, 
aikoina niin ankarina 
suuren Suomen sotilaana, 
parhaanakin sankarina. 

Muuttui aika, muuttuivat hinnat. 
Inflaatio poltti pinnat. 
Koettihin monet kummat, 
uudet markat, uudet summat. 

Äiditkin jo, ei vain isät, 
ostamaan ja kuluttamaan, 
koska saivat lapsilisät. 
— Ostoksille jonoon samaan! 

Kului vuosi, vuosikymmen. 
Tottahan toki koheni 
tavarassa tarjontakin. 
Kilpailuksi jo koveni, 
rahan arvokin aleni. 

Pankkilaina ei pahaksi, 
kunhan korkomarkat hoidit. 
Laina muuttui kuin rahaksi, 
lyhennykset melkein voitit. 



Tulivat supermarketit, 
möivät autot, parketit. 
Uusi aika, uusi muoti, 
pärjännyt ei nappipuoti. 

Verottaja muisti olla 
kuluttajan kukkarolla. 
Päästiin LVV.stä eroon, 
tuskastutaan ALV-veroon. 

Raha oli vain maksuväline, 
kunnes tulivat businessmiehet, 
kaaharit kasinomaailmasta, 
oman onnen onkimiehet. 

Työpaikat kansalta katosi, 
koneilla ne korvattihin. 
Myyjät meni marketeista, 
katosivat kortistoihin. 

Pääpamput pankeista pakeni, 
kakku kansalta kapeni. 
Velkavaluutalla eipä 
leveämpi ole leipä. 

Onni tuli, oli, meni! 
Sitä hyvinvoinniksi jos sanon 
minä pieni kengänkuluttaja 
tässä muovirahakortteineni 
palaavaksi turhaan anon. 



MUUALTA TULEVAT 



Aiemmin taskuissa rahaa kuin roskaa, 
nyt sitä vessapaperin moskaa. 

Yhdethän pärjäävät kuin kourimalla, 
toisilla peli on kuin penkin alla. 

Elintaso suomalainen kuohuvissa kuplissa, 
kauppavaje kotimainen miljoonissa ruplissa. 

Rajojen takaa tulevat monet muutkin tartunnat, 
ei taloushölmöyksiinkään ole ehkäisyvälineitä. 



SANELIJAT 



Hinnan sanelee hän, 
joka omistaa. 
Ehdot sanelee 
voimakkaampi. 

Jospa hinnan voisikin 
köyhempi sanella 
ja ehdot hän, 
joka oikeassa on! 



MINÄKÖ VAI MINISTERI 



Minäkö vai ministeri kuluttaa ja tuhlaa, 
minäkö vai ministeri viettää kulutusjuhlaa. 

Minäkö vai ministeri, katsotaanpas, jotta 
minäkö vai ministeri puhuu tässä totta. 

Minäkö vai ministeri tässä kärsii siitä, 
että ensi vaaleissa ei enää äänet riitä. 

Minäkö vai ministeri epäonnistuttuansa 

pakkaa laukut Brysseliin ja laskut maksaa kansa. 



Kuin uni 



OLET KUIN UNI 



Olet kuin uni, 

luokseni saavut kun ilta maan peittää. 
Päiväni huolet — itsenikin — 
saan hurmion helmaasi heittää. 

Olet kuin uni, 

hiipien hiljaa, hätäilemättä luokseni kuljet. 
Hyväillen, hellien, kiirehtimättä 
silmäni suudelmin suljet. 

Olet kuin uni, 

vapautat vankisi vasta kun aamu jo koittaa. 
Helmaasi taas otat orjasi, 
kun hänet uupumus voittaa. 

Olet kuin uni, 

uuvutat uhrisi unelmaan ihanaan. 
Unelma - kaunein kaikista — oot sinä vain, 
valveuni — rakastettuni. 



OHI ONNESTAIN KULJIN 



Ohi onnestain kuljin vain kerran, 

tuota aikaa nyt muistelen ain, 

kuinka luonasi hetkisen verran 

viivyin ohitse kulkiessain. 

Ohi onnestain kuljin mä silloin 

kun sen rakkauden uskollisen 

jonka luonas sain keväisin illoin 

pois hylkäsin unhoittaen. 

Ohi onnestain voisinko mennä 

jos vielä sen kohdata saan, 

eihän pääskykään matkallaan lennä 

ohi onnensa, suvisen maan. 

Ohi onnestain kuljin, nyt mietin, 

tuskin itsekään ymmärtäen, 

miksi hetken vain luonasi vietin, 

miksi luoksesi jäänyt mä en. 

Ohi onnestain kuljin, kun luulin, 

etten kaipaisi jälkehen päin. 

Nyt lauluni kaipaavin huulin 

soi kertoen ikävästäin: 

Ohi onnestain voisi en mennä 

jos vielä sen kohdata saan, 

eihän pääskykään matkallaan lennä 

ohi onnensa, suvisen maan. 



RAKASTELIJA 

Rakastelija, 
aivan kuin kollikissa. 
Aina siinä jaloissa 
pyöriskelemässä 
häntä pystyssä. 



INTIIMI 

Intiimi, intiimi, intiimi, 

miehen mielestä ainakin parempi, 

mitä enemmän intiimimpi 

- ja mieluimmin ihan impi! 



SAVONTYTTÖ JA MUUMMUALAENEN 



Mittään tuo sanos muummualaenen 
joka Savon tyttöä riijjoes, 
kun Savon tyttö sanos että 
nyt se sitten piisoes. 

Tokkohan tuo muukalaenen 
niinkää muuta meinoo, 
vaan Savon tytön suosiolla 
ehtii elinkeinoo. 

Ethän piästä Savon tyttö 
muummualaesta aettaes, 
ethän piästä viereis vaekka 
mittees tuokaa haettaes. 

Muummualaenen Savossa on 
kummajaenen, kiero. 
Savon tytön sormissa 
se on kuin onkiliero. 

Mustalle se oes Savon tyttö 
hempeempikkii heilu, 
Savon tyttö millonkaa 
ei oo ies opeteltu. 

Mittään tuo sanos muummualaenen, 
joka Savon tyttöä vehtoes, 
kun Savon tyttö sanos että: 
Ku et nyt ennee kehtoes. 



HUUTAVA PUUTE MIEHISTÄ 



Ikävissäin kerron teille kuinka oikeaan 

tietomiehet osuivatkaan ennustaessaan. 

Ei nyt enää valoisalle näytä tässä huomen 

vaan miehistä on paha pula kautta koko Suomen. 

Miehet loppuvat, niin kuin muukin energia, voima, 

kulutuksen kasvu kun on ollut aivan liian roima. 

Miestä kun käyttävät sellaisetkin, pahentaen pulaa, 

joilla tuskin sokerikaan enää suussa sulaa. 

Samoin sitten sellaisetkin, vaikka ovat jo saaneet, 

monet kerrat miehen kanssa nukkuneet tai maanneet. 

Ethän pane pahaksesi, kysyä kai saan: 

Kuinkas moni tyytyykään siihen yhteen ainoaan? 

Totta kai se oikein oisi, että miestä saisi 
jokainen ken tarvitsee ja sitä haluaisi. 
Mutta kun on pula-aika täytyy ymmärtää 
niitä, jotka sanovat, että miestä säästäkää. 
Eipä liene ennen nähnyt mikään sukupolvi 
kuinka onkaan kulutettu joka miehen kolvi. 
Se, jos mikä, onkin sitä kerskakulutusta, 
ei se saata mennä ilman jälkivaikutusta. 
Miten tähän jouduttiin, se onkin hupaisinta — 
helppo saanti houkutteli, samoin halpa hinta. 
Kolmas syy, ja naiset toki tietävät myös sen, 
mies on moneen kovaan hommaan 
niin käyttökelpoinen. 



Entäs nyt, kun miehet loppuvat sekä loppuu seksi? 

Onnellinen on, ken ehtii saada siemeneksi. 

Ne tasa-arvovertailut jäävät aikaan menneeseen. 

Miestä voitte kohta verrata vain dinosaurukseen. 

Nyt toivon, meidän keskeiseksi että juttu jäisi, 

ettei tuonne maailmalle liioin leviäisi. 

Monen, monen iltapäivän, ennestään jo harmaan, 

tukalaksi tuskaiseksi saattaisi se varmaan. 

Naisille vielä sanoisin, uskotte tai ette: 

MIEHEN JALANJÄLKIÄKIN VIELÄ SUUTELETTE. 



KATUMUSPILLERI MIEHILLEKIN 



Keksitty on sitten sekin: 
katumuspilleri miehillekin. 
Riittää teho, riittää taika 
kunnes päättyy katumusaika. 

Katua voi niin mitä vaan, 
paitsi jos teki tahallaan. 
Aikaakin vaikka jatketaankin 
- tai saa alkaa uudestaankin. 

Sen taas huomaa tyhmäkin; 
siinähän vaihtuu veriryhmäkin. 
Jos siis et tahdo isäksi, 
voit katua koko loppuikäsi. 



JOS SÄ TAHDOT 



Jos sä tahdot tuulen mukaan, estä sitä en, 

takaisin ei kääntyä voi tiellä rakkauden. 

Jos sä tahdot tuulen mukaan, mene — siitä vaan! 

Puuhan kaatuu sinne, minne se on kallellaan. 

Silmäniskus silloinkin, kun luotain lähdit pois, 

kertoi, että iltatuuli takaisin sun tois. 

Jos sä tahdot sinne, missä Saimaan aalto saa 

Vuoksen veteen vaipua ja sinne uinahtaa, 

sinne, missä polku päättyy suojakaiteeseen, 

missä peittää villiruusu rantapenkereen, 

siellä, siellä, siellä se on Imatraa. 

Jos sä tahdot takaisin, niin tule tietäen, 
tuulenpuuska hehkumaan saa vanhan hiilloksen. 
Jos sä tahdot takaisin, niin tule — siitä vaan. 
Puuhan kaatuu sinne, minne se on kallellaan. 
Silmäniskus silloinkin, kun luotain lähdit pois, 
kertoi, että iltatuuli takaisin sun tois. 
Jos sä tahdot sinne, missä Saimaan aalto saa 
Vuoksen veteen vaipua ja sinne uinahtaa, 
sinne, missä suojan antaa varjo vaahteran, 
sinne, missä sulle soittaa kannel Karjalan. 
Siellä, missä karjalainen kansa asustaa, 
siellä, siellä, siellä, siellä se on Imatraa. 



RUNO SINULLE 



Rakkaus - kuin vapaa metsälähde. 
Siis, minkä enemmän juot, nauttien , 
sen enemmän se kuule uudistuu. 
Sen enemmän se riittää — loputtomiin — 
loputtomiin, ylitse elämän. 



ITSE KUN TEKEE 

Sitä itse kun leipoo 
ja itse kun syö, 
niin onpahan siinä 
se puuha ja työ. 

Niin — onpahan siinä 
se puuha ja työ, 
mutta se on se puuha, 
joka leiville lyö. 



ASUISIHAN SITÄ 



Ainahan sitä asuisi, maksaisi velkaa pois, 
omarahoitusosuuteen jos ensin rahaa o/s. 

Ainahan sitä siivoaisjos asunto vain ois, 
lattioita lakaiseis ja veisi roskat pois. 

Aina sitä asuisi ja makseleisi kämppää, 
iltakaudet kuunteleisi naapurit kun pämppää. 

Ainahan sitä asuisi ja vuokransakin maksais, 
asuntojonon hännillä jos jonotella jaksais. 



El MAKEAA MAHAN TÄYDELTÄ 



Ilotalot hävittivät 
ihan tahallaan. 
Sokeritehdas tuhoutui, 
se syttyi palamaan. 
Siihen loppui taru tästä 
"makeasta" elämästä. 



TULTIIN ELÄKEIKÄÄN 



Arvatkaahan mitä emäntä sanoi 
kun mies tuli eläkeikään ja 
juuri oli juotu ne viimeiset viskit: 
"Siltihän elämän jatkua täytyy ja 
eihän meillä kuin muuttunut mikään, 
niin että teethän nuo tiskit" 



Teräksen arkea 



TERÄKSENTEON ARKEA 



Se on ruosteista romua kasoittain 
raaka-aineeksi käsien ahertavain, 
nykyaikaa, tiedettä, tekniikkaa, 
savupilviä, nosturin natinaa. 
Se on rytmiä rajua vuorotyön, 
jokapäiväistä leipää, jota itsekin syön. 
Se on - liianko usein — kukapa ties, 
tuo hikeä pyyhkivä nainen ja mies. 

Se on vuosikymmenten kokemusta, 
päivä päivältä uusinta uudistusta, 
tuliräiskettä elektrodien , 
tähtisadetta kiehuvan teräksen. 
Tuumi tuttava, tuota kun katseltiin: 
' f Siinä tultako laittavat pakettiin?" 
Se on terästä, tonneja tuhansittain, 
arkipäiväistä työtämme vain. 

Se on vaiheiden ennakkovalmistusta, 
valssien sorvausta, ohjainten asennusta, 
punahehkuisen teräksen valssausta, 
mittatarkkuutta, myyntiä, laskutusta. 
Se on valssaamon kumua kumeaa, 
teräshilettä, saastetta sumeaa 
työilmassa pölynä ruosteen ja noen, 
jonka hengittäessäni koen. 



Se on ruosteista romua kasoittain. 
Siitä terästä ketjuna tuotamme ain. 
Se tuotantoketju, nyt ymmärtänenkin, 
sen voima on voimassa heikoimman lenkin. 
Nykytekniikka, tiede ja arkinen työ 
sopusoinnussa toisilleen kättä ne lyö. 
Se on arkipäivää terässulaton. 
Toden tottakin — sitä se on! 



Lakkoruno I Metallille 1971 
TOVERIT 

Jos satua Suomen porvarista 
lie liikaakin rallatettu, 
tämä tarina kertoo Metallista , 
joka lakkoon on pakotettu. 

Vaikka vasara varmasti lujassa on 
ollut kourassa metallimiehen, 
se takeena on, että taistelukaan 
ei jää meiltä puolitiehen. 

Myös metallityöläinen ihminen on 
- siis elää ja hengittää — 
myös hänellä toiveet ja tarpeensa on 
jotka tahtoo hän tyydyttää. 

Nyt voimaa ja uskoa tarvitaan 
kunnes asiamme oikea voittaa, 
kun yhtenä iskien taotaan, 
uusi huomen ja päivä koittaa. 

Nyt toisiimme luottaen taistelemme 
ja uskomme päivään uuteen, 
vain puolesta leivän ja särpimemme 
jonka turvaamme tulevaisuuteen. 

Periaatteemme vaikka aina on: 
mennä työhön ja tehdä töitä, 
nyt porvaripampuilla vuoronsa on 
vahtia verstaansa tuottamaton 
ja vuorostaan valvoa öitä. 



Lokkoruno II 
HILJAISTA ON 



Mitä on rikottu, kysyn, 

koska niin hiljaista on? 

Kuulu ei kolke, pajatus pajan, 

valssaamon jyminä jumalaton. 

Mitä on rikottu — laki vai järjestys? 

Ei, kaikkihan ennallaan on. 

Myös koti, uskonto, isänmaa, 

sekin on koskematon. 

Siis mitä on rikottu? 

Ei mitään, ei — eikä rikotakaan. 

Kenellä ollut on pääoma, valta ja mahti, 

heillä se edelleen on. 

Omistusoikeus —sekin on ennallaan. 

Työläinen vienyt on taitonsa, voimansa 

- ottanut omansa pois. 

Sanonut sanansa, määrännyt hintansa 

jota ei maksettu ois. 

Yksinkertaisesti - jäänyt kotiin, 

se rikosko ois? 

Pääoma yksin, 

onko se yksin niin VOIMATON? 
Tuli vain mieleen, 
kun porttien takana 
niin oudon hiljaista on. 

Tämä on taistelu, hiljainen taistelu, 
jossa ei vuoda verta, 
jossa ei asetta nosteta, tähdätä, 
laukaista ainutta kertaa. 



Taistelu leivästä, toimeentulosta, 

palkasta, lisistä yön. 

Olkoon se opiksi, vakavin varoitus, 

ettei sen tarvitse toistua aina, 

ettei sen tarvitse toistua jokainen kerta 

kun puhutaan ARVOSTA TYÖN! 

ETTÄ El ENÄÄ MILLOINKAAN TARVITSE 
UUDESTAAN TODETA: 
HILJAISTA ON! 



Lakkoruno III 

ANTAA RULLAN SEISTÄ 



Pyörivä rulla kun pysähtyy 
siinä rullassa on silloin vikaa. 
Ammattitaitoinen korjausmies 
sen korjaisi tuota pikaa. 
"Korjausmiehenä" Sunila hääri 
viimeisten viikkojen verran. 
Katseli, kuunteli, vaan teki väärin, 
erehtyi pahan kerran. 
Siinähän Sunila virheen teki 

- ja tekikin virheen pahan - 
katseli juttua yhdellä silmällä, 
SUUNNASTA SUUREN RAHAN. 

Mahtaneeko hän hommassa hankkiakaan, 
liekö likaisen työnkään lisää? 
Siitä miehestä ei taida tullakaan 
meille "Metallin sopimusisää" 
Nyt on jo hommassa viisikin miestä 

- ja kortistosta saa lisää - 

jos se on helpompi suuresta sakista 

löytää se oikea yy isä" 

Itsepä tiennevät korjaushommansa 

- mitäpä me heistä. 

Jos ei aukee se toinenkin silmä, niin 

- antaapa rullan seistä! 



UNOHDETTU VUOROTYÖLÄINEN 



Kolmessa vuorossa tehty on töitä, 
paiskittu puolesta pankkiirien, 
raadettu aamuja, iltoja, öitä 
untakin uhmaten, uurastaen. 

Paljon ei vuorotyöläinen vailla 

- vuoronsa orja, suojaton lain - 
lauantai-iltansa IHMISTEN LAILLA 
perheensä parissa kylpeä vain. 

Ihmetys suuri on ainakin mulla 

- toisilta samaa kuulla myös sain — 
sitä luulisi: sama on, seisooko rulla 
yön sunnuntain vaiko lauantain. 

Näinköhän loppuisi pankkiirin leipä 

- kääntyiskö kannikka kapenemaan - 
jos lauantaiehtoota työssänsä eipä 
vuorotyöläinen yötänsä uurastaiskaan? 

On toki työläinen niin paljon "fiini" 

- keltään nyt leivän ei loppuvan sois - 
niin että jos se nyt siitä on kiinni, 

niin KYLVYNKIN JÄLKEEN puurretaan pois. 

Paljonhan pankkiirit meitä ei muista 

- ihmisiks meitä he tunnusta ei - 
kokemus katkera neuvotteluista: 
TUOTANTO TÄRKEÄ - työläinen ei. 



TÄSSÄ JA NYT 

Tässä — nyt — tää nykyaika, 
missä toimeentulon "taika"? 

Kotona tai kortistossa — 
puolittain oot "paitsiossa" 

Asut — kuin sillit purkissa 
siinä vanhempiesi nurkissa. 

Toinen käsi töitä varoo, 
toinen korvauksia haroo. 

Kuljeksit - kuin kutuhauki: 
pullo, suu ja peppu auki 



ONNEA SUURELLE SEPÄLLE 



Jos jotenkin sanoiksi saisin 
jos voisin kertoen kuvata 
Sulle Suurelle Sepälle 
takomisen taitajalle, 
mitä meillä mielessämme 
alaisillas aatoksissa 
teräsmiesten terveisinä 
elon kaaren ehtiessä 
puoliväliin päivästäsi. 

Alasimen antaisimme 
Sulle tarmokas takoja. 
Saakoon se Sinulle sanoiksi, 
puhutelkoon puolestamme 
alaistesi antamana. 
Olkoon se onnen osoitus 
muisto meiltä, muisto muilta 
puolen päivän pyörtehessä. 
Vuotten vielä vieriessä 
tarinoikoon tarkoituksen! 

Aivan kuin sanoisi alasin: 
Pidä pidä palkkalaiset 
palkehia polkemassa, 
pihdin kanssa pitämässä 
Sepän Suuren tehdä työtä, 
kilkutella, kalkutella, 
muodot suuret muotoella 
suunnat suuret suunnitella 
- piirustukset pöydälläsi 
ohjaimet käsissä omissa. 



Saakoon se sanoiksi senkin: 
Tulta pidä tuluksissa, 
heitä hiiltä hiilloksehen 
ahjon aina lämmin olla, 
pajavasara varalla 
pihdit pajan pielustassa 
terästyötä tehdäksesi. 
Varaa myös vastaisen varalle 
aihioita ahjossasi 
onneksi koko OVAKOn! 



Vielä jotakin 



SAITA LANNOITTAJA 



Ihminen itse kuin paraskin pappi 

myrkkyä maahan, 

toki vain siihen siemenen viereen 

ja siihenkin mukamas vain muutama nappi. 

Onpahan sentään niin saamarin saita, 
ettei sitä nappia suoraan suuhunsa laita. 



PITI OLLA PITI OLLA ... 

Piti olla eläkkeihin pykälät ja rahat, 
pykälät ei pysyneet ja miinukset jäi pahat. 

Piti olla rahastot, ne lyötiin pankkeihin, 
hävittäjähornetteihin, loput tankkeihin. 

Piti olla, piti olla työttömillä tuki. 

Väärinkö ne ymmärsi vai väärinkö ne luki? 

Piti olla tilaa, työtä paluumuuttajille, 
kauan sitten kadonneille heimopoloisille. 

Piti olla Karjalassa kaupunki kehittyvä, 
kansankin pois kadotessa jää miinusmerkki syvä. 

Toisin toki piti olla - katosi kuin kupliin. 
Vaihdettiinko ecuihin — vaiko vallan rupliin? 



KALJAA POSTITSE 



Soitti ukko saaristosta 
kaukaa Kustavista. 
Postitse hän tahtoi saada 
kaljaa pari korillista. 

Kysyi, milloin kalja oisi 
hänen juotavissaan 
syrjäisessä saaristossa, 
kotonaan Kustavissa. 

Postineiti vastasi: 

Hetihän se on kustavissa, 

kun se on teille tuotu, 

kun rahat on postiin maksettu 

ja kaljat ensin juotu. 



AUTOMIEHEN AJATUS 



Runo Taljalle, runo Taljalle: 
Kun en työssäni haisisi kaljalle! 



ONNEA SEKIN 

Onnea sekin, ettei luonto 
varustanut ihmistä taustapeilillä. 
Olisi liian katkeraa seurata 
kuinka aika, kehitys ja elämä 
meitä ohittavat! 



TERRORI-ISKU 



Aivan kuin aurinko sammunut ois, 
ihmisyys kadonnut savuun ja pois. 
Korvia huumaava koneitten melu. 
Kone vai ihminen, kumpi onkaan lelu. 
World Tradc Center - äsken niin hyvin, 
hetkessä helvetti, tuhokin syvin. 

Usko ja uskomus ihmistä ohjaa, 
sota ja sokeus vailla on pohjaa. 
Tuhannet tuhotut alla ristin ja paaden. 
Taivasko tahtoi vai joku Bin Laden? 

Oikein se ottaa sydämen päälle! 



SUOMESSA SATOI SITÄ . 



Nykyajan silkkitie ilman kautta itään vie! 

Yli yön kun matkasimme, ystäviä kohtasimme. 
Matka itään, etelään — lomalle ja lämpimään. 

Määränpäässä Dubaissa sekoilimme jo rappusissa, 
hississä ja kerroksissa, toisiltamme kadoksissa. 

Jo hotellissa harhailimme, kai kaupungissa eksyisimme. 
Kauppoja on sadoittain, murre muukalaisittain. 

Käännyimmekin ainoastaan, koska virta tuli vastaan 
Yksi väitti: Olemme tuolla veden ja virran vastapuolia. 

Siellä löytyi silkkitie, se ostoksille meidät vie. 

Kultaa — niin ja silkkiäkin ostelimme ja kyllä jäikin. 

Lentotaksin vinkkasimme, ajatimme kuin kiekkaan. 
Sormen kanssa sottasimme numeroita hiekkaan. 

Liiaksi jo turistilla hintaa tinkiä teki mieli, 
silloin siinä taskulaskin oli se yhteinen kieli. 

Dollareista dirhameiksi vaihto oli niin raju, 
sekosi taskulaskinkin ja siitä katosi väliin taju. 

Tottumukset toisenlaiset, ihmeelliset, itämaiset, 
kulttuuri ja koko luomakunta, sekalainen seurakunta. 

Käskyissänsä Koraanissa, uskossansa islamissa 

nainen alla mustan hunnun tullessaan tuo surun tunnun. 



Ihana, vapaa, estoton suomalainen nainen on! 
Teitä ystävät muistamme ja silkkitien hurmaa. 

- Ja Suomessa sataa sitä "entisen surmaa" 



HIRVIJAHTI 



Ennalta oli jo laitetta sahtia, 
pidetty hirvien liikkeistä vahtia. 
Iltaisin hiottu puukkoa, kirvestä, 
yölläkin unia nähty vain hirvestä. 
Treenattu reisiä, kurkkua, kehoa, 
osteltu aseita, kokeiltu tehoa. 
Jahtiin on käsketty vanhoja tuttuja, 
muisteltu menneitä metsästysjuttuja. 
Kauppias-setäkin kotiutui Kotkasta 
tarjoten tuikkuja Venäjän votkasta. 
Reppuja, puukkoja, myssyjä, kirveitä, 
suuria toiveita, pyssyjä hirveitä. 

Aamulla ammunnan vinaalikarsinnat. 
Eero sai ehdot ja kauppias parsinnaL 
Isäntä-Anttila aloitti laululla, 
osoitti osumaa harjoitustaululla. 
Kuvio keskellä vapaa on reTistä, 
osumat etsittiin puista ja seinistä 
Päivinen päihtyi jo maistiastilkasta 
tuohahti tulelle appensa pilkasta: 
"Sulia on sihtikin aivan kuin sokeilla" 
"Jos olet varma, niin saatanhan kokeilla." 
Traktorin keulalla suunta on salolle, 
tuhoa tiedossa riistalle jalolle. 



Otus jo sattuikin hollille hyvälle, 
monissa miehin se otettiin jyvälle 
Kauppias puukkoa rintaan sen suhrasi, 
yltä ja päältä vain itsensä tuhrasi 
Kaato miehissä kyydille nostettu 
"Sulle on laihojen syömiset kostettu" 
Kauppias raadon takana perällä 
kaavaili jakoa loukunsa terällä. 
Lyötteissä kannatti koipea potkasta, 
tuplattiin tuikkuja Venäjän votkasta, 
tarinaa aseista, riistasta, jahdista, 
saadusta saaliista, vahvasta sahdista. 

Lempisen leski kun kotiutui marjasta, 
ainoa lehmänsä poissa on karjasta. 
Lempeä leski on vimmassa vihasta, 
Kaunikki löytyikin tahtina pihasta. 
Otsassa osuma, kerrassaan keskellä, 
kyyneleet siln)issä naapurin leskellä. 
Itkunsa seasta ääneensä ääntää: 
"Eipäs se arvannut päätänsä kääntää.' 
Taavetti touhut ne talletti filmille, 
muistoksi menneestä, iloksi silmille. 
Reppuja, puukkoja, myssyjä, kirveitä, 
kalpeita kasvoja, vaisuja ilmeitä. 

Yrjö Jääskeläisen runot kertovat 
monipuolisesti 

terästehtaan arjesta, yhteiskunnasta, 
vapaa-ajasta, perheestä, 
elämästä ja rakkaudesta. 

Ja savolainen huumori hersyy 

Mulla ei oo mualimassa 
minkäänlaesta hättee. 
Eukko leipoo leivän sekä 
antaa kakun kättee. 

Vielä saanan lämmittää 
ja peseksii mun selän, 
paijat, pöksyt silittää, 
jos immeisiksi elän. 



